《吴烈妇歌》
明代·薛采

海滨传节烈，变故激而然。不谓吴门妇，从容殉所天。

结发方三载，离首不忍言。弦断悲孤凤，镜剖泣分鸾。

愿同比翼去，捐躯以待亡。有怀哀未字，勉为立孤延。

娠女不卒畜，之死矢靡慝。自经还绝粒，百计不我力。

壮哉烈妇志，矫矫凌秋日。人亦谁无死，烈妇死自别。

岂若匹妇谅，乾坤与不灭。

作者简介：薛采，饶平人，海阳籍。雍孙。明神宗万历二十八年（一六〇〇）举人。事见清道光《广东通志》卷七五。